九日詩
作者：郭印
朝代：宋

paragraphs: 去年今日好，在家作重陽。
佳菊嗅金蘂，濁酒篘瓊漿。
婦子相提攜，江臯步晚凉。
頗思一遠眺，平原欠崇岡。
今年九日惡，踆踆走路傍。
即無新釀白，豈有半開黄。
老婦與弱子，千里遥相望。
登臨眼雖飽，四顧斷人腸。
自憐如浮雲，天風久飄揚。
世間功名夢，一枕猶未償。
而此蒲柳年，餬口落四方。
五斗計何拙，饑烏謀稻粱。
况復事塵土，險艱皆備嘗。
家有二頃田，可耕亦可桑。
賦租願少鐫，翩然歸故鄉。